|  |  |
| --- | --- |
|  |  |
| Til høringsparterne på vedlagte høringsliste | 12. december 20242024-3039 |

# Høring over udkast til forslag til lov om udbygning af rute 9 ved Nørreballe

Transportministeriet forventer i denne folketingssamling at fremsætte vedlagte udkast til ovennævnte lovforslag.

I lovudkastet indgår i det væsentlige følgende:

Lovforslaget bemyndiger transportministeren til at udbygge rute 9 ved Nørreballe på Lolland. Ligeledes bemyndiges transportministeren til at nedlægge dele af statsvejen Vestre Landevej og anlægge og omlægge kommunale veje og stier.

Baggrunden for lovforslaget er aftalen af 28. juni 2021 om Infrastrukturplan 2035. Lovforslaget skal dermed være med til at udmønte infrastrukturplanen.

Til brug for anlæg af udbygningen af Rute 9 ved Nørreballe mellem indeholder lovforslaget en række bestemmelser, som regulerer forhold som miljø, planlægning, varetagelse af naturhensyn, ledningsarbejder, klageadgang, domstolsprøvelse m.v. Lovforslaget udgør på nogle punkter en fravigelse af procedurer og myndighedskompetence i plan-, natur- og miljølovgivningen, herunder afskæring af klageadgange. Plan-, natur- og miljøhensyn vil uanset denne fravigelse fortsat blive varetaget under anlæggets udførelse.

Ved afgivelse af høringssvar samtykkes til offentliggørelse af høringssvaret, herunder afsenders navn og adresse, på bl.a. Høringsportalen.dk, medmindre regler om beskyttelse af personoplysninger indebærer, at høringssvar eller dele heraf ikke kan offentliggøres.

Lovforslaget vil blive slået sammen med lovforslaget om anlæg af en Marselis Tunnel i Aarhus, inden lovforslaget fremsættes for Folketinget.

Transportministeriet skal venligst bede om eventuelle bemærkninger **senest den 15. januar 2025.**

Høringssvar bedes sendt til trm@trm.dk samt arp@trm.dk.

Spørgsmål vedrørende høringen kan stilles til Anders Petersen på mail arp@trm.dk og telefon 20 69 79 95.

Med venlig hilsen

Anders Petersen